Ma voor man, kinders doodgeskietDie verdagtes het reguit na die vrou se motor gestap en haar geskiet (Foto: Verskaf) ’n 42-jarige vrou is Donderdagoggend ten aanskoue van haar man en tienjarige tweeling by dié gesin se huis in Birchleigh-Noord in Kempton Park doodgeskiet. Volgens sers. Barbara-Anne Ferreira, polisiewoordvoerder, was die gesin teen 06:48 op pad om die huis te verlaat om werk en skool toe te gaan. Die egpaar het in aparte motors gery. Die tweeling was saam met die pa in die motor. “Die vrou het in haar motor sit en wag vir haar man om eerste uit die erf te ry toe twee mans die erf binnegekom het,” sê Ferreira. Volgens Ferreira het die twee mans verby die man se motor, reguit na die vrou se Chevrolet Spark geloop. “Die mans het die vrou vier keer in die bors geskiet en daarna op die vlug geslaan.” Die vrou se man en kinders het na haar voertuig gehardloop en haar lewelose liggaam in die motor aangetref. Paramedici het haar later op die toneel dood verklaar. ’n Saak van moord word ondersoek.